**Rezoluția Conferinței Naţionale HIV/SIDA 2017**

Cea de-a 6 ediție a Conferinței Naționale HIV/SIDA s-a desfășurat în perioada 27-28 noiembrie 2017, la Chişinău, și a reunit la masa discuțiilor reprezentanți ai instituţiilor guvernamentale și autorităților publice locale, reprezentanți ai organizaţiilor internaţionale, societății civile, inclusiv populațiile cheie afectate, dar și reprezentanți din sectorul privat din Republica Moldova, precum şi invitați din Ucraina, Austria și Elveția.

Conferința Naţională HIV/SIDA 2017 a fost organizată sub egida Consiliului naţional de coordonare a programelor naţionale de profilaxie şi control al infecţiei HIV/SIDA, infecţiilor cu transmitere sexuală şi de control al tuberculozei în colaborare cu partenerii săi. Scopul propus a fost acela de a uni eforturile părților responsabile pentru atingerea țintelor “90-90-90”, de a evalua progresele în domeniu, dar și de a identifica impedimentele în realizarea obiectivelor propuse către 2020.

**Noi, participanții la Conferința Națională HIV/SIDA 2017,**

**ținând cont** de opiniile exprimate în cadrul Conferinței asupra consecințelor epidemiilor HIV/SIDA şi TB, dar și de provocările majore cu care se confruntă Republica Moldova astăzi,

**luând notă** de mecanismele de implementare a Programelor naționale de prevenire şi control al HIV/SIDA/ITS și TB și a angajamentelor parte a declarațiilor internaţionale ce vizează aceste maladii, cum ar fi Declarația Politică a ONU din iunie 2016 și a Obiectivelor de dezvoltare durabilă,

1. **adoptăm** Rezoluția Conferinței Naționale HIV/SIDA 2017;
2. **salutăm** eforturile depuse și rezultatele obținute până în prezent în domeniul prevenirii şi controlului HIV/SIDA în Republica Moldova: elaborarea bazei legislative, a sistemului de supraveghere, diagnosticare și tratament a infecției HIV, precum şi implementarea serviciilor specializate pentru persoanele care trăiesc cu HIV. Totodată, apreciem progresul în domeniul prevenirii, diagnosticării şi tratamentului HIV/SIDA şi a bolilor asociate, atât a instituţiilor guvernamentale, cât şi non-guvernamentale;
3. **apreciem** eforturile ce țin de asigurarea sustenabilității răspunsului național HIV,realizat prin elaborarea Planurilor de tranziție pentru sustenabilitatea programelor naționale, și respectarea angajamentelor asumate în acest sens, inclusiv acoperirea financiară a tratamentului, dar și, finanțarea, în premieră, de către CNAM, în anul 2017, a două proiecte de reducere a riscurilor, realizate de către ONG-uri.
4. **reiterăm** necesitatea de asumare a angajamentelor de sustenabilitate și asigurarea unei preluări holistice a necesităților Programului Național HIV/SIDA și ITS, inclusiv prin revizuirea și îmbunătățirea mecanismelor implementate în prezent;
5. **constatăm** cu îngrijorare că în pofida numeroaselor eforturi depuse şi activități realizate până în prezent, numărul cazurilor noi de infectare cu HIV nu se micșorează;
6. **susținem** importanța îmbunătățirii legislației, regulamentelor şi practicilor pentru o mai bună conformare la exigențele practicilor regionale şi internaţionale în domeniul drepturilor omului, în special ceea ce vizează orice tip de discriminare;
7. **susținem** revizuirea legislației naționale care va permite asigurarea durabilă cu medicamente ARV, tratament TB și a hepatitelor virale de înaltă calitate pentru toate persoanele seropozitive, la un preț accesibil, ținând cont de experiența de utilizare a platformelor internaționale de achiziție a medicamentelor și dispozitivelor medicale;
8. **încurajăm** eforturile partenerilor interesați de alinierea legislației naționale ce vizează reglementarea medicamentelor, activității farmaceutice, dar și proprietății intelectuale pentru asigurarea accesului universal la tratament al pacienților cu HIV, TB, hepatite prin adoptarea flexibilităților TRIPS și mecanismelor de implementare a acestora;
9. **apreciem** revizuirea Ghidului național de testare HIV și protocoalelor clinice de tratament ARV, inclusiv protocolul ce ține de prevenirea pre-expunere, aliniate celor mai recente recomandări ale OMS cu scopul de a intensifica eforturile de diagnosticare, tratament și asigurare a calității vieții persoanelor care trăiesc cu HIV. Totodată, încurajăm aprobarea și implementarea acestora începând cu anul 2018;
10. **confirmăm** necesitatea continuării eforturilor privind diminuarea transmiteriiHIV de la mamă la făt, prin implementarea eficientă a programelor de prevenire, și asigurarea validării de către OMS a eliminării transmiterii verticale a infecției cu HIV în următorii 2 ani;
11. **încurajam** promovarea implementării tehnologiilor și abordărilor inovative în prevenirea, diagnosticarea și tratamentul HIV;
12. **ne angajăm** să asigurăm implementarea serviciilor integrate pentru grupurile vulnerabile (reducerea riscurilor, servicii psiho-sociale, inclusiv reabilitarea UDI şi reintegrarea socială a acestora), menținerea, optimizarea, cât şi îmbunătățirea calităţiiacestora, în condițiile diminuării resurselor financiare pentru acest domeniu;
13. **ne angajăm** să asigurăm implementarea și îmbunătățirea sistemului de monitorizare și evaluare a sistemului HIV din Republica Moldova și ajustarea acestuia în conformitate cu cele mai recente standarde internaționale;
14. **susținem** eforturile de costificare a serviciilor de prevenire în grupurile cu risc sporit de infectare, care va permite o planificare fezabilă pentru asigurarea calității serviciilor, în condițiile modificării mecanismului de finanțare, și anume - finanțarea per beneficiar;
15. **încurajăm** fortificarea parteneriatelor cu implicarea organizaţiilor active în domeniul HIV/SIDA și TB pentru intensificarea eforturilor comune privind depistarea activă și timpurie a ambelor infecții, inclusiv asigurarea tratamentului precoce a co-infecției TB/HIV;
16. **susținem** necesitatea și importanța fortificării sistemelor de sănătate, social, al comunităților persoanelor infectate și afectate de HIV și al ONG-urilor active în domeniu, în scopul atingerii accesului universal la prevenire, tratament, îngrijire și suport;
17. **încurajăm** abordarea multidisciplinară și apreciem importanța dialogului stabilit cu organele de drept, inclusiv prin implementarea abordării de către poliția comunitară în lucru cu grupurile vulnerabile, dar și promovarea ajustării legislației naționale la convențiile pe droguri cu privire la alternative la încarcerare pentru consumatori și politici balansate în acest domeniu;
18. **încurajăm** implicarea şi eficientizarea utilizării potențialului mass-mediei în elucidarea problemelor HIV/SIDA, reducerea stigmei şi discriminării, difuzarea informației veridice la capitolul prevenirea, diagnosticarea și tratamentului HIV;
19. **ne angajăm** să fortificăm sistemul de referire, sectorial şi intersectorial, în cadrul serviciilor medicale (sănătatea reproducerii/planificarea familiei, HIV/SIDA, reducerea riscurilor), sociale şi serviciilor prestate de ONG-uri în vederea eficientizării maxime a răspunsului naţional la HIV/SIDA prin consolidarea eforturilor tuturor partenerilor din domeniu, inclusiv instituțiile guvernamentale, organizaţiile internaţionale, societatea civilă şi comunitatea persoanelor cu statut HIV pozitiv;
20. **încurajăm** toţi participanții Conferinței, în conformitate cu competențele, mandatele şi capacitățile lor, să lucreze în comun pentru realizarea dezideratului strategiei 90-90-90, care presupune: 90% dintre persoanele estimate își cunosc statutul HIV, 90% dintre cei diagnosticați sunt înrolați în tratament ARV, și 90% dintre pacienții în tratament au încărcătura virală nedetectabilă către 2020. Acestea fiind considerate ținte intermediare către abordarea 0 în anul 2030: zero infecții noi cu HIV, zero discriminare și zero decese cauzate de SIDA;
21. **îndemnăm** participanții la Conferință să includă recomandările și angajamentele din cadrul Conferinței în eforturile lor pentru a optimiza interacțiunea și parteneriatul între sectorul public, privat, societatea civilă, cultele religioase, comunitățile persoanelor infectate și afectate de HIV, cât și cu alți parteneri la nivel internațional, național și local pentru prevenirea epidemiei HIV/SIDA și îmbunătățirea calității vieții persoanelor seropozitive;
22. **încurajăm** Consiliul naţional de coordonare a programelor naţionale de profilaxie şi control al infecţiei HIV/SIDA, infecţiilor cu transmitere sexuală şi de control al tuberculozei să asigure monitorizarea anuală a prezentei Rezoluții prin implicarea tuturor partenerilor interesați.

*28 noiembrie 2017, Chișinău, Republica Moldova*